ทุนสำรองประเทศลด 1,000 ล้านเหรียญสหรัฐ
ธปท.เผยทุนสำรองประเทศลด 1,000 ล้านเหรียญสหรัฐ ลงมาอยู่ที่ระดับ 1.548 แสนล้านเหรียญสหรัฐ คาดลดลงตามการตีมูลค่าเงินบาทที่อ่อน
11 ก.ย. 2558

ธปท.เผยทุนสำรองประเทศลด 1,000 ล้านเหรียญสหรัฐ ลงมาอยู่ที่ระดับ 1.548 แสนล้านเหรียญสหรัฐ คาดลดลงตามการตีมูลค่าเงินบาทที่อ่อน
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่4 ก.ย. 58 ว่า ลดลง 1,000 ล้านเหรียญสหรัฐ หรือประมาณ 3.6 หมื่นล้านบาท หากคิดอัตราแลกเปลี่ยนเงินบาทเปิดตลาดวันนี้ที่ระดับ 36.00 บาท/เหรียญสหรัฐ ลงมาอยู่ที่ระดับ 1.548 แสนล้านเหรียญสหรัฐ หรือ ประมาณ 5.549 ล้านล้านบาท จากสัปดาห์ก่อนหน้าที่ 1.558 แสนล้านเหรียญสหรัฐ หรือ ประมาณ 5.581 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.46 หมื่นล้านเหรียญสหรัฐ ลดลง 200 ล้านเหรียญสหรัฐ จากสัปดาห์ก่อนหน้าที่ 1.48 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิปัจจุบันอยู่ที่ระดับ 1.694 แสนล้านเหรียญสหรัฐ
นักค้าเงินธนาคารพาณิชย์ ระบุว่า ทุนสำรองประเทศที่ลดลงน่าจะเป็นผลจากการตีมูลค่าเงินบาทที่อ่อนค่าลงต่อเนื่องจนบางช่วงหลุดระดับ 36 บาท/เหรียญสหรัฐเป็นเงินเหรียญสหรัฐที่แข็งค่าขึ้นจากข้อมูลเศรษฐกิจที่ออกมาดี ทำให้ทุนสำรองในรูปเงินเหรียญสหรัฐลดลง อย่างไรก็ดีทุนสำรองยังถือว่าอยู่ในเกณฑ์ดี เพราะยังสูงกว่านหนี้ระยะสั้นในต่างประเทศถึง 3 เท่า
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.511 ล้านล้านบาท ลดลงเล็กน้อยจากสัปดาห์ก่อนหน้าที่ 1.518 ล้านล้านบาท แต่ยังอยู่ในระดับที่เพียงพอต่อกิจกรรมทางเศรษฐกิจในปัจจุบัน.